CELEX: 32018D0829(01)
Language: mt
Date: 2018-08-22 00:00:00
Title: Deċiżjoni ta’ Implimentazzjoni tal-Kummissjoni tat-22 ta’ Awwissu 2018 dwar il-pubblikazzjoni f’Il-Ġurnal Uffiċjali tal-Unjoni Ewropea tal-applikazzjoni għar-reġistrazzjoni ta’ isem imsemmi fl-Artikolu 49 tar-Regolament (UE) Nru 1151/2012 tal-Parlament Ewropew u tal-Kunsill (“Bulot de la Baie de Granville” (IĠP))

29.8.2018   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  C 303/7
               
            
         DEĊIŻJONI TA’ IMPLIMENTAZZJONI TAL-KUMMISSJONI
         tat-22 ta’ Awwissu 2018
         dwar il-pubblikazzjoni f’Il-Ġurnal Uffiċjali tal-Unjoni Ewropea tal-applikazzjoni għar-reġistrazzjoni ta’ isem imsemmi fl-Artikolu 49 tar-Regolament (UE) Nru 1151/2012 tal-Parlament Ewropew u tal-Kunsill
         (“Bulot de la Baie de Granville” (IĠP))
         (2018/C 303/04)
         IL-KUMMISSJONI EWROPEA,
         Wara li kkunsidrat it-Trattat dwar il-Funzjonament tal-Unjoni Ewropea,
         Wara li kkunsidrat ir-Regolament (UE) Nru 1151/2012 tal-Parlament Ewropew u tal-Kunsill tal-21 ta’ Novembru 2012 dwar skemi tal-kwalità għal prodotti agrikoli u oġġetti tal-ikel (1), u b’mod partikulari l-Artikolu 50(2)(a) tiegħu,
         Billi:
         
                     (1)
                  
                  
                     Franza bagħtet applikazzjoni lill-Kummissjoni għall-protezzjoni tal-isem “Bulot de la Baie de Granville” b’konformità mal-Artikolu 49(4) tar-Regolament (UE) Nru 1151/2012.
                  
               
                     (2)
                  
                  
                     B’konformità mal-Artikolu 50 tar-Regolament (UE) Nru 1151/2012, il-Kummissjoni eżaminat din l-applikazzjoni u kkonkludiet li din tissodisfa l-kundizzjonijiet stipulati f’dak ir-Regolament.
                  
               
                     (3)
                  
                  
                     Sabiex ikunu jistgħu jitressqu avviżi ta’ oppożizzjoni b’konformità mal-Artikolu 51 tar-Regolament (UE) Nru 1151/2012, jenħtieġ li jiġu ppubblikati f’Il-Ġurnal Uffiċjali tal-Unjoni Ewropea d-dokument uniku u r-referenza għall-pubblikazzjoni tal-ispeċifikazzjoni tal-prodott imsemmijin fl-Artikolu 50(2)(a) ta’ dak ir-Regolament għall-isem “Bulot de la Baie de Granville”,
                  
               IDDEĊIDIET KIF ĠEJ:
         
            Artikolu uniku
            Id-dokument uniku u r-referenza għall-pubblikazzjoni tal-ispeċifikazzjoni tal-prodott imsemmijin fl-Artikolu 50(2)(a) tar-Regolament (UE) Nru 1151/2012 għall-isem “Bulot de la Baie de Granville” (IĠP) jinsabu fl-Anness ta’ din id-Deċiżjoni.
            Skont l-Artikolu 51 tar-Regolament (UE) Nru 1151/2012, il-pubblikazzjoni ta’ din id-Deċiżjoni għandha tagħti d-dritt ta’ oppożizzjoni għar-reġistrazzjoni tal-isem imsemmi fl-ewwel paragrafu ta’ dan l-Artikolu fi żmien tliet xhur mid-data tal-pubblikazzjoni ta’ din id-Deċiżjoni f’Il-Ġurnal Uffiċjali tal-Unjoni Ewropea.
         
         
            Magħmul fi Brussell, it-22 ta’ Awwissu 2018.
            
               
                  Għall-Kummissjoni
               
               Pierre MOSCOVICI
               
                  Membru tal-Kummissjoni
               
            
         
         
            (1)  ĠU L 343, 14.12.2012, p. 1.
      
      
         
            ANNESS
            DOKUMENT UNIKU
            “BULOT DE LA BAIE DE GRANVILLE”
            
               Nru tal-UE: PGI-FR-02319 — 4.8.2017
            
            
               DOP ( ) IĠP ( X )
            
            1.   Isem
            
            “Bulot de la Baie de Granville”
            2.   Stat Membru jew Pajjiż Terz
            
            Franza
            3.   Deskrizzjoni tal-prodott agrikolu jew tal-oġġett tal-ikel
            
            3.1.   Tip ta’ prodott
            
            Klassi 1.7. Ħut frisk, molluski, krustaċji u prodotti derivati minnhom
            3.2.   Deskrizzjoni tal-prodott li għalih japplika l-isem f’(1)
            
            Il-“Bulot de la Baie de Granville” huwa mollusk gastropodu li jappartjeni għall-ispeċi Buccinum undatum. Jinbiegħ sħiħ bil-qoxra:
            
                        —
                     
                     
                        ħaj jew,
                     
                  
                        —
                     
                     
                        imsajjar frisk, ippasturizzat jew iffriżat.
                     
                  Jista’ jiġi aromatizzat waqt it-tisjir.
            Lewn il-qoxra, ta’ spiss ċar ħafna, ivarja minn abjad sa kannella skur u abjad ħadrani għal aħdar skur skont il-preżenza xi ftit jew wisq qawwija ta’ alka fuq il-wiċċ. Il-qoxra jista’ jkollha xi tbajja’ ħamranin ikkawżati mill-mikroalki. Is-saqajn għandhom lewn abjad ivorju li jvarja sa abjad krema, bi strixxi żgħar u tikek suwed.
            Id-daqs huwa definit bħala l-kejl tal-qoxra mill-apiċi sal-kanal sifonali. Il-“Bulot de la Baie de Granville” għandu daqs bejn 47 mm u 70 mm. Madankollu, massimu ta’ 8 % tal-individwi ta’ lott jista’ jinkludi individwi li jkollhom daqs inqas minn 47 mm u 15 % ta’ individwi li jkollhom daqs akbar minn 70 mm.
            Minħabba t-tul tal-ħajja tal-bronja komuni (bulot) biex tikseb id-daqs meħtieġ, fuq il-qoxra spiss iġġorr organiżmi tal-baħar (koċċli, dud, krepiduli) li jissejħu epibijonti. Il-preżenza tal-epibijonti fuq il-lottijiet kummerċjalizzati taħt l-IĠP “Bulot de la Baie de Granville” hija limitata għal 25 % tal-individwi. Dan il-proporzjon għandu jiġi vvalutat filwaqt li jitqiesu l-individwi li jġorruhom b’mod sinifikanti, u dan il-kriterju huwa definit b’referenza fotografika.
            Il-“Bulot de la Baie de Granville” għandu riħa tal-jodju, tal-baħar u tal-alki. Fil-ħalq, wara t-tisjir, il-“Bulot de la Baie de Granville” għandu konsistenza ratba, umdità perċettibbli u togħmiet ta’ jodju, tal-baħar u ta’ ġellewż. Jista’ jkun kemxejn iqarmeċ minħabba l-preżenza ta’ sedimenti jew fdalijiet żgħar tal-qoxra. La għandu riħa u lanqas togħma ta’ tajn.
            3.3.   Għalf (għall-prodotti li joriġinaw mill-annimali biss) u materja prima (għall-prodotti pproċessati biss)
            
            —
            3.4.   Passi speċifiċi tal-produzzjoni li jridu jsiru fiż-żona ġeografika ddefinita
            
            Il-“Bulot de la Baie de Granville” jinqabad u jinħatt l-art fiż-żona ġeografika.
            3.5.   Regoli speċifiċi dwar it-tqattigħ, it-taħkik, l-ippakkjar, eċċ.
            
            —
            3.6.   Regoli speċifiċi dwar it-tikkettar
            
            Kull pakkett individwali ta’ bronja komuni kopert mill-IĠP għandu jinkludi:
            
                        —
                     
                     
                        l-isem “Bulot de la Baie de Granville”, miktub b’karattri viżibbli, li jinqraw u li ma jitħassrux, b’dimensjonijiet, kemm f’dak li għandu x’jaqsam mal-wisa’ kif ukoll mal-għoli, li huma superjuri għal dawk ta’ kwalunkwe karattru ieħor imsemmi fuq it-tikketta;
                     
                  
                        —
                     
                     
                        is-simbolu IĠP tal-Unjoni Ewropea maġenb l-isem tal-bejgħ.
                     
                  4.   Deskrizzjoni fil-qosor taż-żona ġeografika
            
            Iż-żona ġeografika tal-“Bulot de la Baie de Granville” hija ddefinita minn:
            
                        —
                     
                     
                        Żona tas-sajd fil-baħar;
                     
                  
                        —
                     
                     
                        Żona tal-ħatt l-art
                     
                  
               Żona tas-sajd:
            Il-“Bulot de la Baie de Granville” jinqabad fin-naħa tal-Punent tal-peniżola ta’ Cotentin, fiż-żona kostali li testendi mill-ponta ta’ Goury fit-Tramuntana sal-Pointe ta’ Champeaux fin-Nofsinhar. Jinqabad fil-limitazzjoni ta’ żona kostali ta’ 30 mil nawtiku kkalkulati mill-punti tal-ħatt l-art.
            
               Żona tal-ħatt l-art
            
            Iż-żona tal-ħatt l-art tinkludi l-muniċipalitajiet tal-kosta li jinsabu bejn il-punt ta’ Goury fit-Tramuntana u l-punt ta’ Champeaux fin-Nofsinhar. Hija komposta mill-muniċipalitajiet li ġejjin tad-Departement Manche:
            Il-muniċipalitajiet kollha ta’: Agon-Coutainville; Anneville-sur-Mer; Annoville; Barneville-Carteret; Baubigny; Blainville-sur-Mer; Bréhal; Bretteville-sur-Ay; Bréville-sur-Mer; Bricqueville-sur-Mer; Carolles; Champeaux; Coudeville-sur-Mer; Créances; Denneville; Donville-les-Bains; Flamanville; Geffosses; Gouville-sur-Mer; Granville; Hauteville-sur-Mer; Héauville; Heugueville-sur-Sienne; Jullouville; La Haye; Le Rozel; Les Moitiers-d’Allonne; Les Pieux; Lessay; Lingreville; Montmartin-sur-Mer; Orval-sur-siennes; Pirou; Portbail; Regnéville-sur-Mer; Saint-Georges-de-la-Rivière; Saint-Germain-sur-Ay; Saint-Jean-de-la-Rivière; Saint-Lô-d’Ourville; Saint-Pair-sur-Mer; Siouville-Hague; Surtainville; Tourville-sur-Sienne; Tréauville.
            Commune en partie: La Hague.
            5.   Rabta maż-żona ġeografika
            
            
               Speċifiċità taż-żona ġeografika
            
            Iż-żona tal-Bajja ta’ Granville hija karatterizzata minn medda mareali kbira (amplitudni medja ta’ 10,5 m) u minn tnaqqis qawwi tal-ilma baħar meta l-marea tkun baxxa. L-ispostament tal-korpi tal-ilma matul iċ-ċiklu tal-marea jipproduċi kurrenti b’veloċità sa 2 knots fi Granville.
            Il-forza tal-kurrenti tikkawża tixrid notevoli tal-kolonni tal-ilma u l-massa tal-ilma titħallat vertikalment b’mod kontinwu (l-ebda stratifikazzjoni).
            Dan it-taħlit kbir tal-ilmijiet, li jiġri minħabba l-kurrenti tal-marea u ċ-ċaqliq tal-mewġ, inaqqas l-amplitudni tal-varjazzjoni tat-temperaturi tal-ilma skont l-istaġuni b’madwar 10 °C. It-temperatura medja hija ta’ 17-il °C fis-sajf u ta’ 8 °C fix-xitwa.
            Il-kurrenti b’saħħithom u l-medda mareali kbira jfissru li l-korpi tal-ilma jiġġeddu b’mod kontinwu mill-ilmijiet tal-baħar miftuħ, u dan jiżgura l-kwalità għolja tal-ilma u temperatura tal-ilma frisk.
            Il-Bajja ta’ Granville tippreżenta ċerta uniformità batimetrika, u fond ta’ aktar minn 50 m jinstab biss 30 mil nawtiku lil hinn mill-portijiet fix-xatt tal-Punent ta’ Cotentin.
            Din hija żona għanja fil-fdalijiet tal-qxur, fejn is-sediment imtajjan (sediment fin), ftit li xejn huwa preżenti.
            Il-kosta tal-Punent ta’ Cotentin tibbenefika minn klima oċeanika moderata (temperatura medja annwali ta’ 11,4-il °C), influwenzata sew minn kurrenti tal-arja umdi u friski mill-Atlantiku.
            Barra minn hekk, il-partikolarità tal-kosta lokali tinsab fil-konfigurazzjoni tagħha, esposta għall-irjieħ predominanti mill-Punent u essenzjalment art ramlija, ħlief fuq it-truf tat-Tramuntana u tan-Nofsinhar, u dawn jillimitaw il-possibbiltà li l-bastimenti tas-sajd isibu kenn u post biex ivaraw. Il-ħtieġa li l-bastimenti li jistadu għall-bronja komuni jkunu jinsabu lkoll tul iż-żona kostali, u dawn il-kunsiderazzjonijiet ambjentali iwasslu għal:
            
                        —
                     
                     
                        l-għadd kbir tal-iskali u tal-postijiet għall-ħatt l-art mifruxa tul il-kosta,
                     
                  
                        —
                     
                     
                        id-daqs żgħir tal-bastimenti tas-sajd (< 12-il m), li jippermetti li l-bastimenti jinħarġu mill-ilma u jinżammu fuq l-art.
                     
                  Il-bronja komuni tagħmel parti mill-alimentazzjoni tradizzjonali tal-komunitajiet kostali lokali Normanni. Qabel kienet tinqabad bl-idejn jew bl-użu ta’ dawwara fil-marea baxxa (A. Locard, Manuel Pratique d’Ostréiculture, 1900 u L. Joubin, Etudes sur les Gisements de Coquilles Comestibles des Côtes de France – La presqu’île du Cotentin; Bulletin de l’Institut Océanographique, 1911). Il-bronja komuni kienet tittiekel direttament imma kienet imfittxija wkoll bħala lixka, li kienet tintuża mal-linji tas-sajd maħsuba għall-qbid ta’ ħut b’valur ikbar, bħall-merluzz.
            Fl-ewwel nofs tas-seklu għoxrin, is-sajd fuq skala żgħira biċ-ċistuni, bix-xbieki tat-tkarkir jew bil-gangmi, tekniki użati ħafna fiż-żona ta’ Granville, ippermetta wkoll il-qbid inċidentali tal-bronja komuni, li kienu żieda interessanti waqt vjaġġ tas-sajd.
            Minn nofs is-seklu għoxrin, ġew żviluppati tekniki speċjalizzati. Fl-1947, J. LE DANTEC irrapporta l-eżistenza tas-sajd immirat għall-bronja komuni “li d-doris (imbarkazzjonijiet tradizzjonali) imorru jistadu bl-użu ta’ ċistuni viċin il-kosta” (Revue officielle des travaux des pêches maritimes 1947-1949 — Tome XV.FASC. 1-4 No 54-60).
            L-iżvilupp tas-sajd professjonali għall-“Bulot de la Baie de Granville” kiber b’mod sinifikanti fit-tieni nofs tas-seklu għoxrin, bis-saħħa tad-disponibbiltà ta’ tagħmir li ppermetta s-sajd fi kwantitajiet akbar. B’hekk din l-attività saret professjonali, speċifika u ta’ profitt. Fost dan it-tagħmir speċifiku kien hemm ċistuni għall-qbid tal-bronja komuni u kaxxi miftuħin biex jiġi ttrasportat.
            Fl-1985 twaqqaf mekkaniżmu għall-ġestjoni tar-riżorsi (id-daqs tal-bastiment, it-tip tat-tagħmir, il-kalendarju tas-sajd, eċċ.) għall-bronja komuni mistada fil-Bajja ta’ Granville sabiex jiġu ppreservati r-riżorsi u l-karattru artiġjanali marbut mas-sajd biċ-ċistuni.
            
               Speċifiċità tal-prodott
            
            Il-“Bulot de la Baie de Granville” huwa gastropodu tal-ispeċi Buccinum undatum. Huwa kkaratterizzat minn:
            
                        —
                     
                     
                        il-fatt li jinbiegħ sħiħ bil-qoxra;
                     
                  
                        —
                     
                     
                        il-freskezza tiegħu;
                     
                  
                        —
                     
                     
                        id-daqs tiegħu: bejn 47 mm u 70 mm; fejn inqas minn 15 % huma itwal minn 70 mm, u inqas minn 8 % huma iżgħar minn 47 mm;
                     
                  
                        —
                     
                     
                        meta jittiekel: l-ebda sediment jew ftit li xejn, togħma tal-baħar, ta’ jodju, tal-alka u tal-ġellewż, la għandu riħa u lanqas togħma ta’ tajn.
                     
                  
               Rabta kawżali
            
            Ir-rabta maż-żona ġeografika tal-“Bulot de la Baie de Granville” tissejjes fuq il-kwalità speċifika u r-reputazzjoni tiegħu.
            L-ewwel nett, il-kwalità tiegħu hija r-riżultat tat-taħlita tal-karatteristiċi tal-ambjent ġeografiku u tal-għarfien tas-sajjieda.
            Il-kundizzjonijiet naturali tal-Bajja ta’ Granville (il-batimetrija, il-medda mareali kbira, il-kwalità u t-temperatura tal-ilma) huma favur l-iżvilupp tal-ispeċi Buccinum undatum, speċi tal-ibħra kiesħa.
            Is-sajjieda addattaw il-prattiki tagħhom għall-karatteristiċi taż-żona. Minħabba l-medda mareali kbira, il-portijiet huma aċċessibbli biss matul il-marea għolja. Il-flussi tal-marea semidjurna jikkundizzjonaw il-ħinijiet tat-tluq u tar-ritorn tas-sajd: il-bastimenti jistgħu jistadu għal mhux aktar minn 16-il siegħa.
            Il-“Bulot de la Baie de Granville” huwa prodott attraenti minħabba l-freskezza, garantita mis-sajd fil-qosor, kif ukoll minħabba l-preservazzjoni tal-bronji ħajjin u tal-karatteristiċi organolettiċi tagħhom:
            
                        —
                     
                     
                        mis-sajd imsejjaħ ġentili, biċ-ċestuni, li jevita l-istress bħall-ksur tal-qoxra jew it-taħlit mas-sedimenti tal-baħar u jippermetti li l-bronji jittellgħu ħajjin u intatti,
                     
                  
                        —
                     
                     
                        l-għażla taż-żoni tas-sajd, kif jintgħażlu u jitnaddfu mis-sajjieda li jistgħu jneħħu l-fdalijiet tal-lixka u s-sedimenti,
                     
                  
                        —
                     
                     
                        l-isfruttament lokali, regolari u bbilanċjat taż-żona tas-sajd li jiżgura d-daqs relattivament żgħir u stabbli,
                     
                  
                        —
                     
                     
                        il-ħżin f’kaxxi miftuħin li jgħin biex il-bronji jinżammu ħajjin u intatti, sakemm jinbiegħu friski ħajjin jew misjurin.
                     
                  Anki l-kundizzjonijiet klimatiċi moderati jiffavorixxu l-konservazzjoni sodisfaċenti tal-bronji ħajjin, minn meta jinħarġu mill-ilma sakemm jinħattu l-art, mingħajr iż-żieda tas-silġ.
            Fl-aħħar nett, in-natura tal-qiegħ sedimentarju tenfasizza l-kwalità tat-togħma tal-“Bulot de la Baie de Granville”. M’hemm kważi l-ebda sediment tat-tajn magħruf li jnaqqas il-valur tal-karatteristiċi organolettiċi tal-bronji (id-dehra esterna skura, ir-riħa u t-togħma ta’ tajn).
            Għal diversi għexieren ta’ snin, il-Bajja ta’ Granville żammet reputazzjoni b’saħħitha mal-popolazzjonijiet lokali, li kompliet tissaħħaħ hekk kif beda jiżviluppa s-sajd professjonali fit-tmeninijiet. Iż-żona saret il-qalba Franċiża għall-iżvilupp tas-sajd għall-bronja komuni u għall-kummerċjalizzazzjoni tagħha fil-forma tradizzjonali sħiħa tagħha.
            Hekk kif il-platti tal-frott tal-baħar daħlu fil-moda u l-prodotti bdew jinbiegħu misjurin, il-bejgħ tal-“Bulot de la Baie de Granville” ta spinta lill-konsum tal-bronja komuni fi Franza u anki lir-reputazzjoni ta’ Granville. L-oriġini stess tal-kelma “bulot” tixhed kemm il-“Bulot de la Baie de Granville” huwa apprezzat fost l-esperti. Sad-disgħinijiet, l-isem uffiċjali tal-bejgħ ta’ dan il-mollusk kien “buccin” iżda l-prodott kien iktar magħruf bl-isem “bulot”, terminu li joriġina fin-Normandija. L-użu tiegħu kompla nfirex mal-iżvilupp tal-kummerċjalizzazzjoni u l-“bulot” sar l-isem uffiċjali flimkien ma’ “buccin”. Imbagħad l-isem sħiħ “Bulot de la Baie de Granville” beda jintuża fil-kummeċjalizzazzjoni bħala mezz biex jinforma lill-konsumatur u biex jippromwovi l-bronja komuni tal-Bajja ta’ Granville.
            Ir-reputazzjoni tal-“Bulot de la Baie de Granville” marret lil hinn miċ-ċrieki professjonali jew reġjonali, bis-saħħa tal-istampa ġenerali u tax-xandiriet televiżivi. Dawn jinkludu s-sensiela famuża tat-televiżjoni “Thalassa” li tiffoka fuq il-baħar u li f’Mejju 1996 ħejjiet rapport speċjali għall-prodott, bl-isem “Bulotier à Granville, Reportage sur une pêche un peu spéciale: la pêche aux bulots à Granville”.
            L-oriġini “Baie de Granville” issa hija garanzija ta’ kwalità ġenwina, kif deher f’artiklu dwar l-aspetti nazzjonali u Ewropej tal-konsum tal-“Bulot de la Baie de Granville”, ippubblikat fir-rivista ta’ kull xahar “Terra Eco” fi Frar 2013: “Il-bronja komuni ta’ Granville, magħrufa għall-freskezza tagħha u għat-togħma li ma fiha l-ebda togħma aħħarija ta’ tajn, hija esportata lejn Franza kollha u lejn il-pajjiżi ġirien”.
            L-isbaħ eleġija televiżiva għall-“Bulot de la Baie de Granville” saret mill-kok famuż tal-istilel Michelin Guy Martin, li f’episodju tal-2014 tas-sensiela “Epicerie Fine” fuq TV5 Monde, iddedikat għall-frott tal-baħar bil-qoxra fin-Normandija, qal hekk: “Il-bronja komuni tinsab kullimkien, iżda trid tagħżel il-‘Bulot de la Baie de Granville’, għaliex din il-bronja komuni tirrappreżenta wkoll ir-reġjun, għadd ta’ ħiliet, nasal ngħid ukoll art u baħar…”.
            
            
               Referenza għall-pubblikazzjoni tal-ispeċifikazzjoni
            
            (it-tieni subparagrafu tal-Artikolu 6(1), ta’ dan ir-Regolament)
            https://info.agriculture.gouv.fr/gedei/site/bo-agri/document_administratif-5c39eed6-89d4-4c81-9080-78ad68ff8814/telechargement